Návrh NARIADENIE RADY o rozdelení rybolovných možností na základe protokolu medzi Európskou úniou a Komorským zväzom, ktorým sa stanovujú rybolovné možnosti a finančný príspevok podľa platnej dohody o partnerstve v sektore rybolovu medzi týmito dvoma stranami /* COM/2013/0764 final - 2013/0382 (NLE) */





DÔVODOVÁ SPRÁVA 1. KONTEXT NÁVRHU Európska komisia začala na základe mandátu Rady[1] rokovania s Komorským zväzom s cieľom obnoviť protokol k Dohode o partnerstve v sektore rybolovu medzi Európskym spoločenstvom a Komorským zväzom. Na záver týchto rokovaní bol 5. júla 2013 rokovacími stranami parafovaný návrh nového protokolu. Nový protokol sa vzťahuje na obdobie troch rokov odo dňa začatia predbežného uplatňovania protokolu stanoveného v článku 13, konkrétne od 1. januára 2014. Hlavným cieľom protokolu k dohode je poskytnúť plavidlám Európskej únie rybolovné možnosti v rybolovnej oblasti Komorského zväzu v rámci obmedzení dostupného prebytku. Komisia okrem iného vychádzala z výsledkov hodnotenia ex post vykonaného nezávislými externými expertmi. Všeobecným cieľom je posilniť spoluprácu medzi Európskou úniou a Komorským zväzom s cieľom vytvoriť rámec partnerstva na rozvoj udržateľnej rybárskej politiky a zodpovedného využívania rybolovných zdrojov v rybolovnej oblasti Komorského zväzu v záujme oboch strán. Konkrétnejšie sa v protokole stanovujú rybolovné možnosti v týchto kategóriách: – 42 mraziarenských plavidiel so záťahovými sieťami na lov tuniakov, – 20 plavidiel s lovnými šnúrami na lov na hladine. Mal by sa definovať spôsob rozdelenia týchto rybolovných možností medzi členské štáty. Komisia na základe týchto skutočností navrhuje, aby Rada prijala toto nariadenie. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU V rámci posúdenia protokolu 2011 – 2013 prebehli konzultácie so zainteresovanými stranami. Na technických zasadnutiach sa uskutočnili aj konzultácie s odborníkmi z členských štátov. Z týchto konzultácií vyplynulo, že by bolo užitočné zachovať protokol o rybolove s Komorským zväzom. 3. PRÁVNE PRVKY NÁVRHU Súčasný postup bol iniciovaný paralelne s postupmi týkajúcimi sa rozhodnutia Rady o predbežnom uplatňovaní protokolu, ako aj rozhodnutia Rady, ktorým sa uzatvára samotný protokol. 2013/0382 (NLE) Návrh NARIADENIE RADY o rozdelení rybolovných možností na základe protokolu medzi Európskou úniou a Komorským zväzom, ktorým sa stanovujú rybolovné možnosti a finančný príspevok podľa platnej dohody o partnerstve v sektore rybolovu medzi týmito dvoma stranami RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 3, so zreteľom na návrh Európskej komisie, keďže: (1) Rada prijala 5. októbra 2006 nariadenie (ES) č. 1563/2006 o uzavretí Dohody o partnerstve v sektore rybolovu medzi Európskym spoločenstvom a Komorským zväzom[2]. (2) Európske spoločenstvo a Komorský zväz si 3. mája 2007 a 6. marca 2008 vzájomne oznámili, že ukončili postupy, ktoré sú potrebné na to, aby Dohoda o partnertsve medzi Európskym spoločenstvom a Komorským zväzom mohla nadobudnúť platnosť[3]. (3) Dňa 5. júla 2013 bol parafovaný nový protokol k dohode o partnerstve (ďalej len „nový protokol“). Novým protokolom sa udeľujú plavidlám Únie rybolovné možnosti v rybolovnej oblasti, ktorá patrí pod súdnu právomoc Komorského zväzu. (4) Rada prijala dňa […] rozhodnutie .../2013/EÚ[4] o podpísaní a predbežnom uplatňovaní nového protokolu. (5) Mala by sa definovať metóda rozdeľovania rybolovných možností medzi členské štáty na obdobie platnosti nového protokolu. (6) Ak sa v súlade s článkom 10 ods. 1 nariadenia Rady (ES) č. 1006/2008[5] bude javiť, že množstvo rybolovných možností pridelených Európskej únii na základe nového protokolu sa úplne nevyužíva, Komisia o tejto skutočnosti informuje dotknuté členské štáty. Ak členský štát neodpovie v lehote, ktorú stanoví Rada, považuje sa to za potvrdenie skutočnosti, že plavidlá príslušného členského štátu v danom období úplne nevyužívajú svoje rybolovné možnosti. Uvedená lehota by sa mala stanoviť. (7) S cieľom zaistiť pokračovanie rybolovných činností plavidiel EÚ sa v článku 13 nového protokolu stanovuje možnosť jeho predbežného uplatňovania každou zo zmluvných strán, a to od 1. januára 2014. (8) Toto nariadenie by sa malo uplatňovať odo dňa začatia predbežného uplatňovania nového protokolu, PRIJALA TOTO NARIADENIE: Článok 1 1. Rybolovné možnosti stanovené protokolom medzi Európskou úniou a Komorským zväzom, ktorým sa stanovujú rybolovné možnosti a finančný príspevok podľa platnej dohody o partnerstve v sektore rybolovu medzi týmito dvoma stranami (ďalej len „protokol“), sa rozdeľujú medzi členské štáty takto: – 42 plavidiel so záťahovými sieťami na lov tuniakov: – Španielsko: 21 plavidiel – Francúzsko: 21 plavidiel – 20 plavidiel s lovnými šnúrami na lov na hladine: – Španielsko: 8 plavidiel – Francúzsko: 9 plavidiel – Portugalsko: 3 plavidlá 2. Nariadenie Rady (ES) č. 1006/2008 sa uplatňuje bez toho, aby tým bol dotknutý protokol a Dohoda o partnerstve v sektore rybolovu medzi Európskym spoločenstvom a Komorským zväzom. 3. Lehota uvedená v článku 10 ods. 1 nariadenia (ES) č. 1006/2008, v rámci ktorej členské štáty majú potvrdiť, že úplne nevyužívajú rybolovné možnosti poskytnuté na základe dohody, sa stanovuje na desať pracovných dní odo dňa, ku ktorému im Komisia oznámi, že rybolovné možnosti nie sú vyčerpané. Článok 2 Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie. Uplatňuje sa od 1. januára 2014. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda [1] Prijatého 18. marca 2013 Radou pre poľnohospodárstvo a rybárstvo. [2] Ú. v. EÚ L 290, 20.10.2006. [3] Ú. v. EÚ L 125, 9.5.2008. [4] Ú. v. EÚ C …* [5] Nariadenie Rady (ES) č. 1006/2008 z 29. septembra 2008 o oprávneniach na rybolovné činnosti rybárskych plavidiel Spoločenstva mimo vôd Spoločenstva a o prístupe plavidiel tretích krajín do vôd Spoločenstva. (Ú. v. EÚ L 286, 29.10.2008, s. 33).